JY LEES NOU Hommeltuie: Voordele, beperkings en gebruike
Tegnologie noodsaaklik vir risikobestuur
2796 keer gelees
Foto: Verskaf deur Omnia.
Diegene wat oud genoeg is om die wetenskapsfiksie uit die sewentigs en tagtigs te onthou, mag dalk herinner word aan prentjies van motors wat self kan ry en robotte wat mense dien.
Hierdie prentjies het dikwels die onderskrif: "In die jaar 2000" gehad. Deur die jare, selfs so vroeg as die 1800's het hierdie tegnologiese tydperk waarin ons vandag is, mense se verbeeldings aangegryp.
Dinge het egter skielik in die laaste paar jaar begin verander. Etlike wetenskapsfiksiestories bevat tegnologiese spekulasie wat merkwaardig soortgelyk is aan die tegnologie wat ons vandag gebruik. Nie alleen is daar vooruitgang in die gebruik van robotika en outonome voertuie nie, maar buitengewone ontwikkelings gebeur selfs in die landbou. Dit lei tot die vraag: Watter van hierdie moderne tegnologie is regtig die moeite werd? En hoe werk dit?
Hommeltuie, ook in Suid-Afrika as 'Remotely Piloted Aircraft Systems' (RPAS) bekend, of in Amerika as 'Unmanned Aerial Vehicles' (UAVs), het al in die vroeë 1980s op die toneel verskyn, maar die gebruik daarvan in landbou is deesdae 'n gewilde onderwerp. Proewe word tans gedoen met hommeltuie wat elektromeganiese grondoppervlakmetings uitvoer, hommeltuie wat kapsules met saad en plantvoedsel in die grond inskiet, asook hommeltuie wat gebruik word vir die vinnige spuit van chemikalieë. In Sjina het hulle al selfs 'n hommeltuig gebruik om vloeibare kunsmis toe te dien.
In Suid-Afrika is dit nie nodig vir hommeltuigoperateurs wat dit as 'n stokperdjie beoefen, om 'n lisensie te hê nie, alhoewel hulle aan sekere vliegregulasies moet voldoen. Hierdie vliëniers mag egter hommeltuie slegs vir ontspanningsdoeleindes – met ander woorde, vir pret – gebruik. Sodra 'n hommeltuig in 'n besigheid soos 'n boerdery gebruik word, selfs al word die gebruik van die hommeltuig nie uitverhuur nie, moet die besigheidseienaar vir 'n korporatiewe RPAS operateursertifikaat (ROC) by die Suid-Afrikaanse Burgerlugvaartowerheid aansoek doen.
Hommeltuigstelsels sluit 'n verskeidenheid sensors en kameras in. NDVI is 'n vegetasie-indeks wat vir 'n reeks landboudoeleindes handig is. 'n NDVI kan duidelik tussen areas in die land onderskei waar gewasse goed groei en waar dit nie goed groei nie. Omdat plante op 'n sekere manier op stremming reageer, kan 'n NDVI-beeld ook die voorkoms van onkruid, peste, waterskade en ander probleme ontbloot. Daar bestaan ook 'n verskeidenheid ander vegetasie-indekse. Lees meer hieroor op WikiPedia.
Ter opsomming, dit word aanbeveel dat bemande vlugte (vastevlerk) en hommeltuie in hoë-waarde gewasse (groente) en permanente gewasse (bome en wingerde) gebruik word. Vir groter areas behoort slegs bemande vlugte gebruik te word. Die Omnia Groep het kontrakteurs wat beide bemande en onbemande vlugte bestuur. Vir grane en suikerriet word aanbeveel dat 10m en 5m-resolusie beelde regdeur die groeiseisoen geneem word. Landbou-hommeltuie is hier om te bly. Dit kan baie voordele vir die produsent inhou, maar soos met alle nuwe tegnologie, moet deeglike navorsing eers na elke aspek gedoen word voordat daar besluit word of, waar en wanneer hommeltuie in 'n boerdery gebruik gaan word.
* Die artikel is deur Hantie Jansen van Vuuren van Nutriology ® Solution Marketing van Omnia Kunsmis geskryf.